รัฐบาลไทย-ข่าวทำเนียบรัฐบาล-กรมส่งเสริมการเกษตรจัดสัมมนา Year End Conference ประจำปี 2565
วันจันทร์ที่ 12 กันยายน 2565
กรมส่งเสริมการเกษตรจัดสัมมนา Year End Conference ประจําปี 2565
กรมส่งเสริมการเกษตรจัดสัมมนา Year End Conference ประจําปี 2565 ยังคงยึด 5 ประเด็นยุทธศาสตร์ และนโยบายสําคัญ 15 เรื่อง เน้นหลักตลาดนําการผลิต มุ่งมั่นในการพัฒนายกระดับคุณภาพชีวิตของเกษตรกร และเพิ่มขีดความสามารถในการแข่งขัน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานเปิดการสัมมนา Year End Conference ประจําปีงบประมาณ พ.ศ. 2565 ที่จัดขึ้นระหว่างวันที่ 11 - 13 กันยายน 2565 และมอบนโยบายการดําเนินงานแก่ผู้บริหารและบุคลากรกรมส่งเสริมการเกษตร โดยมี นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายประยูร อินสกุล รองปลัดกระทรวงเกษตรและสหกรณ์ นายเข้มแข็ง ยุติธรรมดํารง อธิบดีกรมส่งเสริมการเกษตร ผู้บริหารกระทรวงเกษตรและสหกรณ์ ผู้บริหารกรมส่งเสริมการเกษตร ผู้อํานวยการสํานัก ผู้อํานวยการกอง ผู้อํานวยการสํานักงานส่งเสริมและพัฒนาการเกษตร ผู้เชี่ยวชาญ เกษตรจังหวัด หัวหน้ากลุ่มระดับจังหวัด ผู้อํานวยการกลุ่มระดับเขต ผู้อํานวยการศูนย์ปฏิบัติการ ผู้อํานวยการกลุ่มส่วนกลาง และเจ้าหน้าที่ผู้เกี่ยวข้อง เข้าร่วม ณ โรงแรมแกรนด์ ริชมอนด์ สไตลิช คอนเวนชั่น จังหวัดนนทบุรี
รัฐมนตรีว่าการกระทรวงเกษตรและสหกรณ์ กล่าวว่า ในปี 2565 กระทรวงเกษตรและสหกรณ์ได้วางเป้าหมายในการขับเคลื่อนยุทธศาสตร์ชาติ นโยบายรัฐบาล และนโยบายกระทรวงให้บรรลุเป้าหมาย รวมทั้งการแก้ไขปัญหาเฉพาะหน้าให้แก่เกษตรกร การวางรากฐานการทํางานของกระทรวงรองรับความปกติใหม่ (New Normal) และสร้างเอกภาพในการขับเคลื่อนภารกิจของกระทรวง ซึ่งกรมส่งเสริมการเกษตรเป็นหน่วยงานที่มีบทบาทสําคัญในการขับเคลื่อนงานตามนโยบายของรัฐบาลและกระทรวงเกษตรฯ เพื่อพัฒนาอาชีพ ช่วยเหลือดูแล และสร้างรายได้ให้แก่เกษตรกร ให้มีชีวิตความเป็นอยู่ที่ดีขึ้น โดยนโยบายการดําเนินงานของกระทรวงเกษตรและสหกรณ์ ยังคงยึด 5 ประเด็นยุทธศาสตร์ และนโยบายสําคัญ 15 เรื่อง ที่เน้นหลักตลาดนําการผลิต มุ่งมั่นในการพัฒนายกระดับคุณภาพชีวิตของเกษตรกร และเพิ่มขีดความสามารถในการแข่งขันของภาคการเกษตร ซึ่งกรมส่งเสริมการเกษตรถือเป็นหน่วยงานที่มีบทบาทสําคัญในการขับเคลื่อนนโยบาย มีความใกล้ชิดและเข้าถึงเกษตรกรทั่วทั้งประเทศ
สําหรับการดําเนินงานในปี พ.ศ. 2565 กรมส่งเสริมการเกษตรได้ดําเนินงานส่งเสริมการเกษตรเพื่อยกระดับเกษตรกรไทย ภายใต้แผนยุทธศาสตร์ชาติ 20 ปี และให้ความสําคัญกับการขับเคลื่อนงานตามนโยบายของรัฐบาลและกระทรวงเกษตรและสหกรณ์ อาทิ การขับเคลื่อน BCG Model ในพื้นที่นําร่อง การพัฒนา Big Data ภาคการเกษตร และเทคโนโลยีดิจิทัล การพัฒนา Smart Farmer, Young Smart Farmer การยกระดับศักยภาพแปลงใหญ่ด้วยเกษตรสมัยใหม่ การแก้ไขปัญหาปุ๋ยเคมีราคาแพง ร่วมขับเคลื่อนนโยบาย “การตลาดนําการผลิต” ผลักดันการสร้างเกษตรมูลค่าสูงและเกษตรปลอดภัย และการแก้ไขปัญหาภัยพิบัติด้านการเกษตร เป็นต้น
"การปฏิรูปภาคการเกษตร เกษตรกรถือเป็นปัจจัยหลักสําคัญที่จะทําให้ภาคการเกษตรเกิดการพัฒนาและยกระดับขีดความสามารถในการแข่งขัน กระทรวงเกษตรฯ จึงให้ความสําคัญในการพัฒนากําลังคนในภาคการเกษตร ทั้งการพัฒนาและเสริมสร้างความเข้มแข็งของเครือข่าย Young Smart Farmer การเพิ่มบทบาทของกลุ่มแม่บ้านเกษตรกรในการพัฒนาคุณภาพชีวิตของครัวเรือน และการสร้างความมั่นคงด้านอาหารของชุมชน รวมทั้งการพัฒนาอาสาสมัครเกษตรหมู่บ้าน (อกม.) ซึ่งเป็นเครือข่ายการทํางานที่สําคัญในพื้นที่ด้วย อย่างไรก็ตาม เจ้าหน้าที่ของหน่วยงานถือเป็นบุคคลที่จะต้องทํางานใกล้ชิดกับเกษตรกรโดยตรง และทําหน้าที่ในการแปลงนโยบายต่าง ๆ และสื่อสารหรือจัดทําโครงการ/มาตรการไปให้ถึงเกษตรกรในพื้นที่ จึงอยากให้ผู้บริหารให้ความสําคัญ รวมทั้งสนับสนุนการทํางาน และต่อยอดองค์ความรู้ เพื่อให้เป็นกําลังสําคัญที่ช่วยพัฒนาภาคการเกษตรและสามารถนําความรู้ไปถ่ายทอดสู่เกษตรกรต่อไปได้ และหวังว่าการสัมมนาในครั้งนี้จะได้แลกเปลี่ยนเรียนรู้เกี่ยวกับการดําเนินงานส่งเสริมการเกษตรในปี 2565 ที่ผ่านมาร่วมกัน และนําประสบการณ์ไปประยุกต์ใช้ให้เกิดประโยชน์ สามารถตอบสนองต่อความต้องการของเกษตรกรได้มากขึ้น และนําไปสู่การพัฒนาคุณภาพชีวิตและความเป็นอยู่ที่ดีขึ้นของเกษตรกรต่อไปในอนาคต" ดร.เฉลิมชัย กล่าว